POROČILO O IZMENJAVI – GENT, BELGIJA

Za študijsko izmenjavo v Gentu sem se odločila, ker imam rada stara in ne prevelika mesta. Gent je bil ravno prav velik – podobo kot Ljubljana in res lep. Ljudje velikokrat ne vedo veliko o njem, saj ni tako turistično znano. Vsak, ki je prišel k meni na obisk, je bil nad mestom očaran.
Moja izmenjava je bila nad vsemi pričakovanji, to so bili eni najboljših mesecev mojega življenja. Bivala sem v študentskem domu, kjer je tudi veliko drugih študentov na izmenjavi pa tudi Belgijci. Na tak način imaš možnost vzpostaviti kontakt z belgijskimi študenti in Erasmus študenti. Druženja je bilo v študentskem domu ogromno, prek socialnih omrežij smo se dogovarjali za druženja ob kavi, večerne dogodke in skupne izlete. V študentskem domu si se težko počutil osamljenega. Nekateri Erasmus študenti pa so bili tudi v stanovanjih, ki pa so dražja od študentskega doma. Soba v domu je bila za celoten semester 1000 €. Soba je bila namenjena eni osebi, bila je prostorna, v njej sta bila tudi hladilnik in umivalnik. Toaletni prostori in kuhinja so bili v skupni rabi za vsako nadstropje posebej. Študentski dom je imel tudi super lokacijo, saj je bil v bližini šole, centra in železniške postaje, tako da je bilo vse pri roki.
Cene so v mestu višje kot v Sloveniji, vendar če malo paziš, lahko normalno prideš skozi vsak mesec. Sama sem hrano hodila kupovat v Lidl in še eno njihovo trgovino (Albert Heijn), kjer sem vedno pazila, da nisem izbirala najdražjih izdelkov. Vseeno pa sem si kdaj privoščila tudi kosilo v restavraciji, veliko druženj in zabav, kave v centru …
Sama Belgija ima super lokacijo in za vse, ki radi potujete, je to pravi naslov. Sama sem veliko prepotovala in izkoristila skoraj vsak prosti dan. Poleg tega je tudi sam Gent mesto, kjer se vedno nekaj dogaja v centru, študentje se družijo in zabavajo. Meni ni bilo nikoli dolgčas.
Na fakulteti smo imeli predavanja v angleščini. Večina predmetov je bila bolj individualno delo in konzultacije, imeli smo pa tudi nekaj predmetov, kjer smo bili skupaj z belgijskimi študenti, sama sem izbrala tudi en predmet, kjer sem morala opraviti nekaj ur prostovoljnega dela. Vse to mi je prineslo veliko različnih izkušenj. Imeli smo veliko seminarskih nalog, nekaj ustnih zagovorov in tudi pisni izpit. Noben izpit ni bil preveč težak, vseeno pa si moral zanj nekaj narediti. Kako bo potekal pouk v prihodnosti, mi je težko napovedati, saj so govorili o nekih spremembah in o manj individualnem delu in več predavanjih. Proti profesorjem nimam nič za reči, saj so bili prijazni in vedno na voljo, ko smo imeli dodatna vprašanja.

Vsem, ki se zanimate za izmenjavo, bi rekla, da se prijavite. To je bila ena od super izkušenj, saj se res naučiš samostojnosti, dobiš veliko novih izkušenj in ugotoviš, da znaš angleško boljše, kot si mislil. Težko mi je napisati v eno poročilo, kaj vse sem doživela, zato mi lahko napišete email in bom z veseljem povedala kaj več in odgovorila na vprašanja.

Email: megica13@gmail.com

Junij 2017